CELEX: 32010R0300
Language: sk
Date: 2010-04-12 00:00:00
Title: Nariadenie Komisie (EÚ) č. 300/2010 z  12. apríla 2010 , ktorým sa do Registra chránených označení pôvodu a chránených zemepisných označení zapisuje názov [Gentse azalea (CHZO)]

13.4.2010   
            
            
               SK
            
            
               Úradný vestník Európskej únie
            
            
               L 92/1
            
         NARIADENIE KOMISIE (EÚ) č. 300/2010
   z 12. apríla 2010,
   ktorým sa do Registra chránených označení pôvodu a chránených zemepisných označení zapisuje názov [Gentse azalea (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 5 tretí a štvrtý pododsek,
   keďže:
   
               (1)
            
            
               V súlade s článkom 6 ods. 2 a podľa článku 17 ods. 2 nariadenia (ES) č. 510/2006 sa žiadosť Belgicka o zápis do registra označenia „Gentse azalea“ uverejnila v Úradnom vestníku Európskej únie
                   (2).
            
         
               (2)
            
            
               Nemecko vznieslo proti zápisu do registra námietku v súlade s článkom 7 ods. 1 nariadenia (ES) č. 510/2006. Táto námietka sa na základe článku 7 ods. 3 uvedeného nariadenia uznala za oprávnenú.
            
         
               (3)
            
            
               Nemecko v námietke uviedlo, že registrácia predmetného mena by bola v rozpore s článkom 2 nariadenia (ES) č. 510/2006 a ohrozila by existenciu mien, ochranných známok alebo výrobkov, ktoré sa legálne uvádzali na trh počas najmenej piatich rokov pred dátumom vyhlásenia námietky.
            
         
               (4)
            
            
               Komisia listom zo 6. marca 2009 vyzvala príslušné členské štáty, aby sa snažili dosiahnuť vzájomnú dohodu v súlade so svojimi vnútornými postupmi.
            
         
               (5)
            
            
               Keďže Belgicko a Nemecko nedosiahli v stanovených lehotách žiadnu dohodu, Komisia musí prijať rozhodnutie v súlade s postupom uvedeným v článku 15 ods. 2 nariadenia (ES) č. 510/2006.
            
         
               (6)
            
            
               Na základe informácií poskytnutých Nemeckom a na základe riadneho preskúmania Komisia nemôže konštatovať, že by bol zápis označenia „Gentse azalea“ do registra v rozpore s článkami 2 a 3 nariadenia (ES) č. 510/2006. Nemecko tvrdí, že vymedzená zemepisná oblasť v žiadosti je rozľahlejšia ako mesto Gent, že neexistuje spojenie medzi uvádzanými vlastnosťami „Gentse azalea“ a zemepisnou oblasťou a že meno sa nepoužíva. Dôkazy uvedené v žiadosti naznačujú, že „Gentse azalea“ sa vo vymedzenej zemepisnej oblasti pestuje aj mimo hraníc mesta Gent, a súčasťou žiadosti sú aj etikety dokazujúce použitie mena v obchodnom styku. Žiadosť o registráciu je založená na dokázanej povesti označenia „Gentse azalea“ pre izbové rastliny.
            
         
               (7)
            
            
               Nemecko uviedlo, že registrácia označenia „Gentse azalea“ ako chráneného zemepisného označenia by ohrozila existenciu výrobkov legálne uvádzaných na trh poskytnutím konkurenčnej výhody (odbytovej výhody) pestovateľom azalky v zemepisnej oblasti v porovnaní s pestovateľmi v iných oblastiach. Neboli poskytnuté žiadne dôkazy o tom, že označenie „Gentse azalea“ sa používa v obchodovaní s izbovými rastlinami pestovanými mimo vymedzenej oblasti, ani o tom, že je registrovanou obchodnou značkou alebo je chránené ako meno rastlinnej odrody. Označenie „Gentse azalea“ sa navyše na trhu používa už dlhý čas.
            
         
               (8)
            
            
               Na základe uvedených skutočností sa označenie „Gentse azalea“ zapíše do Registra chránených označení pôvodu a chránených zemepisných označení. Špecifikácia a zhrnutie sú upravené tak, aby bolo jasné, že označenie „Gentse azalea“ sa používa pre izbové rastliny.
            
         
               (9)
            
            
               Opatrenia stanovené v tomto nariadení sú v súlade so stanoviskom Stáleho výboru pre chránené zemepisné označenia a chránené označenia pôvodu,
            
         PRIJALA TOTO NARIADENIE:
   Článok 1
   Názov uvedený v prílohe I k tomuto nariadeniu sa zapíše do registra.
   Článok 2
   Zhrnutie obsahujúce hlavné prvky špecifikácie sa uvádza v prílohe II k tomuto nariadeniu.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. apríla 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 93, 31.3.2006, s. 12.
   
      (2)  Ú. v. EÚ C 198, 5.8.2008, s. 13.
   
      PRÍLOHA I
      Poľnohospodárske výrobky uvedené v prílohe II k nariadeniu (ES) č. 510/2006:
      
         Trieda 3.5.   Kvety a ozdobné rastliny
      
      BELGICKO
      Gentse azalea (CHZO)
   
   
      PRÍLOHA II
      
         ZHRNUTIE
      
      Nariadenie Rady (ES) č. 510/2006 o ochrane zemepisných označení a označení pôvodu
      
         „GENTSE AZALEA“
      
      Číslo ES: BE-PGI-005-0536-24.03.2006
      
         CHOP ( ) CHZO (X)
      
      Toto zhrnutie obsahuje základné údaje týkajúce sa špecifikácie výrobku na informatívne účely.
      1.   Príslušný orgán v členskom štáte:
      
      
                  Názov:
               
               
                  Vlaamse Overheid, Departement Landbouw en Visserij, Afdeling Duurzame Landbouwontwikkeling
               
            
                  Adresa:
               
               
                  Ellipsgebouw, Koning Albert II-laan 35, Bus 40, 1030 Brussels, BELGIË
               
            
                  Tel.
               
               
                  32 25527884
               
            
                  Fax
               
               
                  32 25527871
               
            
                  E-mail:
               
               
                  lieve.desmit@lv.vlaanderen.be
               
            2.   Skupina:
      
      
                  Názov:
               
               
                  Vereniging van Vlaamse Azaleatelers
               
            
                  Adresa:
               
               
                  P/a Axelsvaardeken 29a, 9185 Wachtebeke, BELGIË
               
            
                  Tel.
               
               
                  32 93429126
               
            
                  Fax
               
               
                  32 93429214
               
            
                  E-mail:
               
               
                  info@vaneetvelde.com
               
            
                  Zloženie:
               
               
                  pestovatelia/spracovatelia (X) ostatní (X)
               
            3.   Druh výrobku:
      
      
                  Trieda 3.5.
               
               
                  Kvety a ozdobné rastliny.
               
            4.   Špecifikácia:
      
      (zhrnutie požiadaviek podľa článku 4 ods. 2 nariadenia (ES) č. 510/2006).
      4.1.   Názov:
      
      „Gentse azalea“.
      4.2.   Opis:
      
      „Gentse azalea“ je izbová rastlina azalka (Azalea indica alebo Rhododendron simsii), ktorá je pripravená na predaj, len čo púčiky začnú ukazovať farbu alebo len čo dosiahnu štádium rozkvitajúceho puku (puk v tvare plameňa sviečky). Dostať ju vo viacerých tvaroch (guľovitý ker alebo štandardné azalky, odrody s dlhou stonkou, pyramídové a rôznych neobvyklých tvarov) a farbách (vrátane bielej, lososovej, červenej, karmínovej, ružovej, purpurovej a fialovej) a môže byť buď jednofarebná, alebo s odtieňom inej farby (okolo žilnatiny alebo okrajov). Jedinečná charakteristika „Gentse azalea“ spočíva v tom, že je výsledkom procesu pestovania zameraného na kvalitu, založeného na tradícii a rozmanitosti.
      Kvalita sa zabezpečuje dodržiavaním vopred určených kvalitatívnych kritérií založených na úžitkovosti výrobku (napríklad rozloženie púčikov, ukázanie farby minimálne na úrovni 80 %), optimálnosti z pohľadu užívateľa (napr. pod okrajom sa ponecháva medzera na zalievanie), spoľahlivosti (napr. zaručená farba) a estetickosti (napr. svieži a zelený vzhľad). Ide o výrobok, ktorý je známy svojou kvalitou, za ktorú vďačí mnohoročnej tradícii, odbornosti, rozsiahlemu výskumu a kvalifikovaným informáciám.
      4.3.   Zemepisná oblasť:
      
      Pestovateľská oblasť zaberá celú provinciu Východné Flámsko (so svojím hlavným mestom Gent).
      4.4.   Dôkaz o pôvode:
      
      „Gentse azalea“ musí pochádzať od spoločnosti zapísanej v registri, ktorý vedie žiadateľská skupina. Tento register sa zasiela príslušnému dozornému úradu. Zaregistrované spoločnosti sú buď pestovateľmi azaliek (ktorí azalky pestujú z odrezkov, kým nedosiahnu štádium plne vyvinutých „zelených“ púčikov alebo kým púčiky nezačnú ukazovať farbu), alebo obchodníkmi/rýchliteľmi (ktorí nakupujú plne vyvinuté „zelené“ azalky a umiestnia ich do rýchliarní aspoň dovtedy, kým púčiky nezačnú ukazovať farbu).
      Každý pestovateľ „Gentse azalea“ musí dodržiavať normy ustanovené v rámci Projektu kvality azaliek (Project Azalea Kwaliteit, PAK). PAK slúži na udržanie vysokej kvality „Gentse azalea“ a predstavuje spôsob, ako túto kvalitu zaručiť. Každá jedna zaregistrovaná spoločnosť sa podpísaním charty kvality a získaním účastníckeho čísla a čísla PAK zaväzuje, že bude dodržiavať kvalitatívne normy ustanovené v rámci PAK. Zaregistrovaní pestovatelia azaliek vedú za každú sériu kartu údajov o plodine, kým izbové rastliny nie sú pripravené na predaj. Karta údajov o plodine zaručuje, že sa dodržala pestovateľská metóda a kvalitatívne normy. Keď sa „zelené“ azalky dodajú rýchliteľovi, je k nim pre každú príslušnú sériu priložená karta údajov o plodine a etiketa PAK s ich číslom PAK. Izbové rastliny, ktoré sú pripravené na predaj, pestovateľ alebo obchodník/rýchliteľ označí etiketou opísanou v bode 4.8, než ich spoločnosť vyexpeduje,.
      4.5.   Pestovateľská metóda:
      
      V prípade azalky „Gentse azalea“ celý proces pestovania (od množenia odrezkov po dopestovanie izbovej rastliny, ktorá dokáže zakvitnúť) prebieha v zemepisnej oblasti, ktorá je vymedzená v bode 4.3.
      „Gentse azalea“ sa množí z odrezkov alebo zaočkovaním do podzemku. Odrezky sa okamžite prikryjú plastovou fóliou. Podzemným vykurovaním sa teplota množiteľského substrátu zvýši na 23 °C – 25 °C.
      Počas pestovania sa vrcholce rastlín musia pravidelne zaštipovať. Pritom sa odstraňuje vrchná časť vetvičky, aby rastlina mohla vytvoriť väčšie množstvo výhonkov. Ako často sa to vykonáva, závisí od požadovanej veľkosti konečného výrobku. Počas prvej fázy pestovania (až do druhého zaštipovania vrcholcov a počas neho) rastliny zostanú prikryté. Potom sa ďalej pestujú buď prikryté, alebo pod holým nebom. Keď „zelená“ azalka dosiahne požadovaný konečný priemer, napokon nasadí púčiky. Predtým sa však musí na istý čas vystaviť nízkym teplotám. V závislosti od toho, ako dlho sú takýmto teplotám vystavené, sa azalky „Gentse azalea“ klasifikujú ako veľmi skoro kvitnúce (od 15. augusta), skoro kvitnúce (od 1. decembra), stredne skoro kvitnúce (od 15. januára) a neskoro kvitnúce (od 15. februára). „Zelené“ azalky sa predávajú, keď sú púčiky dostatočne vyvinuté. Normy ustanovené v rámci Projektu kvality azaliek sa vzťahujú na „zelené“ aj kvitnúce azalky. Kvitnúce azalky sa získavajú rýchlením. Dostatočne vyvinuté rastliny sa pritom vystavujú teplote aspoň 20 °C, pravidelne sa zalievajú a často sa používa aj umelé osvetlenie. Predávajú sa, len čo púčiky začnú ukazovať farbu alebo keď dosiahnu štádium rozkvitajúceho puku.
      4.6.   Spojenie:
      
      Táto žiadosť o uznanie „Gentse azalea“ sa zakladá na dobrej povesti výrobku. Charakteristické pestovanie „Gentse azalea“ však vďačí za svoj zrod kombinácii historických, prírodných a ľudských faktorov.
      Za posledné dve storočia sa gentský región stal strediskom pestovania azaliek a obchodu s nimi v západnej Európe. V tomto kraji sa sústredil aj výskum, rozširovanie informácií a dodávateľský sektor.
      Pestovanie azaliek v tejto zemepisnej oblasti sa vyvinulo nielen vďaka historickým okolnostiam, ale aj vzhľadom na prírodné činitele. Región okolo Gentu sa vyznačuje miernym prímorským podnebím, ktoré je vhodné na pestovanie azaliek. Azalky tiež potrebujú priepustnú pôdu. Pestovali sa najmä v substráte zo smrekového ihličia a lesnej hrabanky, ktorá sa dala v kraji zadovážiť.
      Hlavný záhradník mesta Gent, Judocus Huytens, po prvý raz priviezol azalky do kraja z Anglicka roku 1774, no rastlinu Azalea indica v skutočnosti z Anglicka previezol kapitán Welbanck roku 1808. Na úspech azalky malo rozhodujúci vplyv založenie Gentskej poľnohospodárskej a botanickej spoločnosti v roku 1808.
      O dobrej povesti „Gentse azalea“ svedčia aj nasledujúce skutočnosti:
      
                  —
               
               
                  Prvú azalku vystavoval barón Du Bois de Vroeylande na výstave, ktorá sa konala 6. februára 1819. Od roku 1839 sa každý piaty rok konala veľká výstava kvetov, počas ktorej zasadala medzinárodná porota. Koná sa aj v súčasnosti a na celom svete je známa ako „Gentse Floraliën“.
               
            
                  —
               
               
                  Priekopníkom v pestovaní „Gentse azalea“ bol Louis Van Houtte, ktorý zdokonalil pestovateľskú techniku, a jeho práci na poli selekcie a šľachtenia vďačíme za to, že sa vyvinuli rôzne nové tvary a farby. Jeho prvý katalóg bol uverejnený v roku 1839 a už vtedy obsahoval 97 odrôd Azalea indica.
               
            
                  —
               
               
                  Dňa 17. mája 1869„Gentse azalea“ vystavovali na Petrohradskej výstave kvetov v Rusku.
               
            
                  —
               
               
                  Pestovanie azaliek nadobudlo pre kraj v okolí Gentu taký význam, že v roku 1881 začal pod názvom Iconographie des azalées de l’Inde (Ikonografia indických azaliek) vychádzať časopis venovaný výhradne azalkám.
               
            
                  —
               
               
                  V roku 1893 Georges Truffaut vo svojej práci Étude sur la culture et la végétation de l’Azalea Indica (Štúdia o pestovaní a vegetácii Azalea indica) napísal: „Najdôležitejšie strediská pestovania azaliek sa nachádzajú v Belgicku, najmä v kraji okolo mesta Gent“.
               
            
                  —
               
               
                  V roku 1938 vydali v Gente pri príležitosti trojdňovej výstavy azaliek, ktorá trvala od 17. do 19. decembra, poštovú známku s vyobrazením azalky.
               
            
                  —
               
               
                  V rôznych publikáciách sa potvrdzuje skutočnosť, že pestovatelia sa usilovali dosiahnuť čo najväčšiu rozmanitosť farieb a tvarov. V Landbouwtijdschrift (Poľnohospodársky vestník) uverejnenom v októbri 1954 F. Peeters napísal: „Pestovaniu azaliek, ktorým sa Gent preslávil, sa venujú početní záhradníci. Pestujú veľké množstvo odrôd, ktoré sa navzájom líšia farbou a tvarom…“
               
            4.7.   Kontrolný orgán:
      
      
                  Názov:
               
               
                  Federale Overheidsdienst Economie, K.M.O., Middenstand en Energie Algemene Directie Controle en Bemiddeling Tweede Afdeling Gespecialiseerde Diensten, Sectie A Controles Uitgaven EOGFL en Marktordening
               
            
                  Adresa:
               
               
                  WTC III, Simon Bolivarlaan 30, 1000 Brussels, BELGIË
               
            
                  Tel.
               
               
                  32 22084040
               
            
                  Fax
               
               
                  32 22083975
               
            
                  E-mail:
               
               
                  Dirk.Demaeseneer@economie.fgov.be
               
            4.8.   Označenie:
      
      K izbovým rastlinám sa pripevňuje etiketa s označením „Gentse azalea“ s európskym symbolom CHZO a číslom PAK.